‘SAUK-sensuur en -skorsings verbreking van basiese menseregte’Argieffoto Volgens Anton van der Bijl, hoof van Solidariteit se Sentrum vir Billike Arbeidspraktyke, is hierdie maatreëls ŉ duidelike vorm van onbehoorlike sensuur. “Die maatreëls maak dit vir eens en vir altyd duidelik die SAUK implementeer sekere sensuurmaatreëls om politieke munt daaruit te slaan. Dit is duidelik sodanige maatreëls is onbillik en dit is ŉ skreiende verbreking van die publiek se basiese menseregte soos vervat in ons Grondwet,” het Van der Bijl gesê. Hy het voorts gesê enige dissiplinêre stappe wat gedoen word teen mense wat hul grondwetlike regte uitoefen, in alle waarskynlikheid grof onbillik sal wees. “Ons sal nie huiwer om sulke mense te beskerm nie en ons glo ons Grondwet verplig ons om op te staan teen sulke vergrype,” het Van der Bijl gemaan. Foeta Krige, uitvoerende regisseur van Monitor en Spektrum en Suna Venter, ŉ senior verslaggewer, is Donderdag saam met Thandeka Gqubule, ŉ sakeredakteur, geskors, omdat hulle, volgens die openbare uitsaaier, klank- en beeldmateriaal van gewelddadige betogings uitgesaai en dus ŉ direkte bevel verontagsaam het.